Jólasveinninn í söng og dansi með börnunum Það var jólalegt um að litast í Kópavogi í dag en á Hálsatorgi voru jólaljósin tendruð á vinabæjartrénu frá Norrköping við hátíðlega athöfn . Veðrið var kannski ekki upp á sitt besta en börn og fullorðnir létu það ekki á sig fá . Heldur ekki jólasveinarnir sem tóku forskot á sæluna og dönsuðu í kringum jólatréð . Aðventuhátíð Kópavogsbæjar hefur sjaldan eða aldrei verið glæsilegri . Félagasamtök úr bænum seldu fallegan varning í jólahúsum á torginu , Karlakór Kópavogs söng í Gerðarsafni og í safnaðarheimili Kópavogskirkju voru listamenn með sölusýningu á ýmsum listmunum . Rauðhetta og úlfurinn frá Leikhópnum Lottu stýrðu hátíðardagskránni af miklum myndarskap og Eyþór Ingi Evróvisjón-söngvari tók lagið . Hátíðin teygði anga sína yfir í safnahúsin á Borgarholtinu þar sem m.a. mátti finna jólaköttinn . Listamenn á svæðinu opnuðu einnig vinnustofur sínar upp á gátt og í Gjábakka , félagsheimili eldri borgara í bænum , var boðið upp á kaffi og vöfflur . Fleiri jólaljós lýsa nú upp Hamraborgina og svæðið í kring en áður og hanga m.a. fallegar jólaseríur á brúnni sem hlotið hafa verðskuldaða athygli . Myndir frá aðventuhátíðinni eru á Facebook-síðu Kópavogsbæjar .